Nelson Mandela ‘meer bedag’‘n Argieffoto van oudpresident Nelson Mandela. Foto: Nelson Mandela-stigting/SAPA “Tata kan weer regop sit en kan selfs daarin slaag om vir ŉ paar minute per dag in ‘ n stoel te sit,” het Zindzi Mandela, sy jongste dogter, aan die SABC gesê. Mandela is op 8 Junie in die Mediclinic-harthospitaal opgeneem vir ŉ voortdurende longkwaal. “Mense moet ophou om vir die familie te sê om hom te laat gaan want ons kyk na ŉ man wat sê hy gaan nêrens heen nie. Hy het nie die krag van ŉ gewone man nie maar die krag van iets wat nie verduidelik kan word nie. Want selfs nou met die uitdagings rakende sy gesondheid het hy dit reggekry om terug te veg wanneer almal gedink het dit is die einde.” Die presidensie het op 30 Julie gesê Mandela se toestand is steeds kritiek maar stabiel. Die nuusagentskap AFP het op 4 Julie berig dat Mandela in ŉ “permanente vegetatiewe toestand” is. Dit nadat dokters wat Mandela behandel glo in hofdokumente sy familie aangeraai het om die masjiene wat hom aan die lewe hou, af te skakel. Die presidensie het dit ontken. Talle familielede het egter sedertdien gesê sy toestand het verbeter. Winnie Madikizela-Mandela, sy eksvrou, het aan Sky News gesê dat hy weer “normaal asemhaal.”